स्वास्थ और पर्यावरण विशेषज्ञों के अनुसार घर के भीतर के वायु प्रदूषकों के खतरे से फैल रही बीमारियों की रोकथाम के लिए एक व्यापक जागरूकता अभियान चलाए जाने की जरूरत है. छत्तीसगढ़ के ग्राम गोटाटोला के मदन कोठारी कहते हैं कि जब गाय का गोबर और लकड़ी आसानी से और मुफ्त मिल जाता है तो गैस सिलिंडर भरवाने के पैसे क्यों खर्च करें. हालांकि उनके गांव के लोग उज्ज्वला योजना के तहत मुफ्त में मिल रहे रसोई गैस कनेक्शन लेने में पीछे नहीं हैं. इसी गांव की युवती ममता कहती है कि गैस कनेक्शन लेने के बावजूद उनके घर में इसका उपयोग कम ही हो पाता है. मदन कोठारी कहते हैं कि सिर्फ कनेक्शन बांटने से कोई लाभ नहीं होगा. सरकार या अन्य सामाजिक संस्थाओं को आगे आकर ग्रामीण महिलाओं को रसोई गैस पर खाना पकाने की ट्रेनिंग भी देनी चाहिये, तभी लोग इसे अपना पायेंगे.